Alarma de incendiu la un supermarket din Rădăuți. Clienții, aproximativ 220 de persoane, s-au autoevacuat
Astăzi, în jurul orei 16:30, s-a declanșat alarma de incendiu a unui supermarket din municipiul Rădăuți.
Personalul din magazin și clienții aflați la cumpărături (în total, aproximativ 220 de persoane) s-au autoevacuat în siguranță. Pompierii militari s-au deplasat la fața locului, cu două autospeciale de stingere și o ambulanță SMURD.
În misiunea de recunoaștere, militarii, împreună cu responsabilul magazinului, au identificat o defecțiune la o rețea cu apă sub presiune. Aceasta, a provocat o inundație în magazia supermarketului, declanșând și alarma de incendiu. Salvatorii monitorizează zona afectată, iar responsabilul magazinului a luat măsuri pentru ca defecțiunea să fie remediată. Situația este sub control și nicio persoană nu a fost rănită.